SZEPTEMBER 18.
Csodatevő Eumeniosz atyának, Gortina püspökének emléke
hajnali szolgálaton
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet!
Az első zsoltárcsoport után kathizma
1. hang. Minta: A te sírodat őrző katonák...
Krisztus Istenünk, Üdvözítőnk, * neked odafenn a menny szolgál trónul, * és a földet lábad zsámolyaként használod, * nekünk pedig lábad zsámolyául a keresztet adtad. * Dávid szava szerint mindnyájan hódolunk előtte, * és védelmül és oltalmazónknak kérjük, *’ és hittel dicsőítjük. 
A második zsoltárcsoport után kathizma
4. hang. Minta: Aki önként...
A Paradicsomban rettentően elbuktam * a gyilkos gonosz tanácsára, * de a Golgotán újra fölemeltél, Krisztusom, * a keresztfával orvosoltad a fa átkát, * és megölted a csábítással reám halált hozó kígyót * és isteni életet ajándékoztál nékem. *’ Dicsőség a te szent megfeszíttetésednek, ó Uram! 
[bookmark: _GoBack]Kánon
I. óda. 8. hang
Keresztet jelezvén vesszejével Mózes, * a gyalog menő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * fáraó szekereit * a hullámokba temeté. * Miért is Krisztus Istenünknek énekeljünk, * mert ő megdicsőült!
A szeplőtelen szenvedés jelét önmagán már előre hirdette egykor Mózes, amikor a papok között megállt, kereszt alakban kitárta kezét és ezzel győzelmi jelet készített, úgyhogy az elvetemült Amalek erejét megsemmisítette. Ezért Krisztus Istenünknek énekeljünk, mert ő megdicsőült!
Mózes egy póznára tette föl a gyógyszert, amely a mérges, romlást hozó kígyómarást megszüntette. A földön csúszó kígyót a keresztet jelképező fához kötötte, és ezzel diadalmaskodott a csapáson. Azért énekeljünk Krisztusnak, a mi Istenünknek, mert ő megdicsőült!
Az ég a kereszt győzelmi jelét mutatta a jámbor uralkodónak, az Istenben bölcs császárnak, és azzal megalázta gonosz ellenségének gőgjét, vereséget szenvedett az eltévelyedés, és az isteni hit szerte az egész földkerekségre elterjedt. Ezért Krisztus Istenünknek énekeljünk, mert ő megdicsőült!
III. óda. 8. hang
A vessző a titok * előképének nyilvánult, * mert kivirágzása által jelölte ki a főpapot. * A hajdan terméketlen Egyháznak * most virágzott ki * a keresztfa, * a hatalomra és a megerősödésre.
Vizet adott a bottal megütött szikla a lázongó és kemény szívű népnek, és hirdette az Isten által kiválasztott Egyház titkát, melynek ereje és erőssége a kereszt.
Midőn a szeplőtelen Krisztus oldalát lándzsával átdöfték, belőle víz és vér jött ki, megújítva a szövetséget és lemosva a bűn szennyét. Azért a kereszt a hívek büszkesége és az uralkodók ereje és erőssége.
Katavászia 2. hang
Erősíts meg minket magadban, Urunk, * ki kereszteddel törölted el a bűnt, * és a te félelmedet ültesd a szívünkbe, * kik énekelünk téged!
Konták
4. hang. Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg erőddel hívő népedet, * és segítsd diadalra a rátámadó gonosszal szemben! * Hiszen a te szövetséged béke fegyvere, *’ legyőzhetetlen győzelmi jel!
Ikosz
Aki a harmadik égen túl a Paradicsomba ragadtatott el, és ott kimondhatatlan isteni igéket hallott, melyeket emberi nyelv el nem mondhat, azt írja a galatáknak: Mint az Írások kedvelői, olvassátok és értsétek, hogy – úgymond – nem dicsekedhetek mással, mint Urunk keresztjével, melyen szenvedve ő a szenvedéseket megölte. Ragadjuk meg azért mi is mindnyájan erősen az Úr keresztjét, mindnyájunk büszkeségét, mert számunkra az üdvösség fája az: a béke fegyvere, legyőzhetetlen győzelmi jel.
Kathizma
5. hang. Minta: Az Atyával...
Igazhitű tanításoddal kitűntél, * és a tévtanítások ködét szertefoszlattad, * Eumeniosz atya, csodákat is műveltél, * Isten rendeléséből világhírű lettél. * Ezért híven tisztelünk téged, *’ mint aki angyalokkal egyenlő rangú főpap vagy! 
Dicsőség... most és... 
Hittel Krisztus Király legszentebb keresztjét vegyük föl vállunkra, * és vessük el magunktól az élet gyönyöreit, * mert hajdan még az uralkodók is híven fölvették azt, * és győzelmet arattak ellenségeiken, *’ és annak erejével a pogány seregeket megfutamították.
IV. óda. 8.hang 
Hallottam, Uram, * a te gondviselésed titkát * és megértettem műveidet, * és dicsőítettem a te istenségedet! 
A keserű forrásokat a pusztában megváltoztatta egykor Mózes, kinyilvánította a pogányok megtérését a kereszt által.
A Jordán vesszővel kettéválasztott vize föltornyosult, előre jelezve az eltévelyedés kettévágását a kereszttel és a keresztséggel.
A nép dicsőségesen átvonult négy csoportban, a szövetség sátorának előrevitele mellett, kereszt alakú rendekbe tömörülve.
Csodálatosan kibontakozott az égen a kereszt, napsugarakat szórt és az egek Istenünk dicsőségét hirdették.
V. óda. 8.hang
Ó, háromszorosan boldog fa, * melyre szögeztetett Krisztus, a Király és Úr! * Általad elbukott a fa által csaló, * általa rászedetve, * kit testileg reád függesztettek, aki Isten, * és aki békét ajándékoz a mi lelkünknek.
Előled, tiszteletreméltó keresztfa, melyre Krisztust feszítették, szégyenkezve elfordult az Édent őrző lángpallos, és a félelmetes kerub is visszavonult a reádszegezett Krisztus elől, aki békességet ajándékoz a mi lelkünknek.
Az alvilági erők, a kereszt ellenségei rettegnek a levegőbe rajzolt keresztjeltől, és menekülnek tőle, a földön élő nép és a mennyeiek viszont térdet hajtanak Krisztus előtt, aki békességet ajándékoz a mi lelkünknek.
Tündöklő sugarakkal jelenik meg a Szent Kereszt a csábítás eltévelyedésének sötétségében élő nemzetek számára, hogy őket isteni fénnyel elárasztva a reáfeszített Krisztussal egyesítse, aki békességet ajándékoz a mi lelkünknek.
VI. óda. 8. hang
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén, * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával, * a világot megvilágosította.
Az öregségtől meggörnyedt és betegségtől gyötört Jákob fölegyenesedett, és kezét keresztbe tette az életadó kereszt hatékonyságát hirdetve, mert az árnyéktörvény régi Írását is megújította a testben reáfüggesztett Isten, aki megszüntette az eltévelyedés lelket emésztő betegségét.
Kereszt alakban tette a kezét az isteni ihletésű Izrael az ifjak fejére, s kinyilvánította, hogy a törvényimádó nép az idősebbnek kijáró tiszteletben részesült. Amikor meg azt gyanították, hogy tévedett, nem másította meg az életadó kereszt képét, mert Krisztus Isten újabb keletű népe lesz kiválóbb, úgymond, melyet a kereszt védelmez.
Katavászia 
A bűnök mélységében fetrengvén * a te irgalmad kifürkészhetetlen mélységéhez folyamodom: * az enyészetből * vezess ki, Uram! 
Konták 
2. hang. Minta: A magasságbelieket...
Teljesen boldog, ki isteni világosságban tündökölsz, * bennünket is megvilágosítasz, kik szeretettel zengjük, ó atyánk, * a te tisztes és dicsőséges elköltözésedet, Eumeniosz főpap, *’ hiszen te szüntelenül imádkozol mindnyájunkért!
Ikosz
Könyörülj meg, Uram, szolgádon, * és bocsásd meg minden vétkemet, * áraszd reám irgalmasságod kegyét, * hogy szüntelenül szent énekekkel dicsőítselek téged * és szent énekekből koszorút köthessek ma a te hű szolgádnak, * Gortina elöljárójának, * Eumeniosznak, a világító fáklyának, * az egész föld drága kincsének, * az Egyház erősségének, * Kréta isteni ihletésű ékességének, * ki szüntelenül könyörög mindnyájunkért!
VII. óda. 8. hang
A gonosz zsarnok esztelen parancsa az embereket megingatá, * mert Isten elleni fenyegetést és káromlást lehelt,  * de a három ifjút az állati düh meg nem rettenté, * sem az emésztő tűz,  * hanem a harmatozó fuvallattól kísérve, * a lángok között énekelték: * Áldott vagy te, a mi atyáinknak dicsőített Istene!
Fáról vett gyümölcsöt ízlelt az első ember, és az enyészet áldozatává lett: hiszen azt az ítéletet vonta magára, hogy az életet szégyenletes módon elveszítse, és így egész nemére a test enyészetét, a betegség fertőzését hagyományozta, de mi, földiek, megújulásra találtunk a keresztfában, és hangoztatjuk: Áldott vagy te, atyáinknak Istene!
Az engedetlenség megszegte Isten parancsolatát, és halált hozott az emberekre a fa, melynek gyümölcséből idő előtt szakítottak maguknak. Ez elzárta őket az élet drága fájától, mely viszont hozzáférhető lett a szörnyű halált halt gonosztevő megtérésekor, aki hangoztatta: Áldott vagy te, atyáinknak dicsőített Istene!
József, Izrael nemzedékét szemlélve, a jogar csúcsát fogta meg, jelképezve, hogy a tiszteletreméltó kereszt lesz e királyság erőssége. Valóban ez az uralkodók dicsőséges győzelmi jele és világossága mindazoknak, akik zengik: Áldott vagy te, atyáinknak dicsőített Istene!
VIII. óda. 8. hang
A Háromsággal egyenlő számú ifjak, * áldjátok a teremtő Atya-Istent, * énekeljétek a tüzet harmattá változtató, földre szállt Igét, * és magasztaljátok a mindnyájunkat megelevenítő Lelket, * aki legszentebb mindörökké!
Fölmagasztalják most a megtestesült Isten‑Ige vérével meghintett keresztet. Énekeljetek, égi erők, ünnepeljétek az emberek megújulását! Boruljatok le Krisztus keresztje előtt, mert általa elnyeri a világ az örök föltámadást!
Kegyelem sáfárai! Emeljétek föl emberi kezekkel, szent dologhoz méltó módon a keresztet ott, ahol Krisztus Isten állott, és a lándzsát, mellyel az Isten‑Ige testét átszúrták. Járuljanak oda az összes nemzetek és dicsőítsék Isten gondviselését mindörökké!
Örüljetek hív keresztény vezetők, kiket az isteni akarat kiválasztott! Dicsekedjetek a győzelmet hozó fegyverrel, a tiszteletreméltó kereszttel, melyet Istentől nyertetek. Vele a nyugtalankodást szító ellenségeket lecsendesítitek örökre.
Katavászia 
A héber ifjakhoz a tüzes kemencébe * leszállott és a lángokat harmattá változtató Istent * énekeljétek, alkotmányai, mint Urat, * és magasztaljátok őt mindörökké!
IX. óda. 8. hang
Titkos Paradicsom * vagy te, Istenszülő, * mely megművelés nélkül * sarjadzotta Krisztust, * ki az életadó keresztfát ültette a földbe, * s most annak fölmagasztalásakor * őt imádjuk, * téged  pedig dicsőítünk.
Örvendezzen az erdő minden fája, mert megszenteltetett a természete! Krisztus ugyanis, aki ezeket kezdettől fogva növesztette, a keresztfán függ, és miatta ezt most is fölmagasztaljuk, és őt imádjuk és dicsőítjük.
Szent erőforrásnak bizonyult Isten minden bölcs embere számára a kereszt, melyen a bűnös szellemek hatalma teljesen összetört. Most pedig ennek felmagasztalásakor boruljunk le előtte, és dicsőítsük!
Katavászia 
Az Istentől való Isten-Igét, * ki Ádámot kifejezhetetlen bölcsességgel alkotta, * és midőn azt a test romlásba döntötte, * érettünk a Szűztől kimondhatatlan módon megtestesült, * mi hívek, egyhangúlag énekekben magasztaljuk. 
Fényének
A szenté
Isten által kiválasztott Eumeniosz, arkangyalok lakótársa, bátran Krisztus elé járulhatsz, hiszen most már dicsőséggel az ő trónja előtt állasz, szent főpap. Emlékezzél meg mindazokról, akik megünneplik a te fényes emlékedet, és szívből tisztelnek téged!
Az ünnepé
Kereszt, te vagy a világ üdvössége, Kereszt, te vagy minden szent támasza, a Kereszt az uralkodók erőssége, Kereszt, te vagy a hívek bástyája, Kereszt, te vagy az emberek ereje. Kereszt, te vagy a démonok bukása!
Előverses sztihirák
2. hang. Minta: Efráta háza...
Látva ’ a kereszt * fölmagasztalt ’ fáját, * magasztaló éneket * zengjünk Istennek, *’ aki jóságában érettünk testileg megfeszíttetett!
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
Az ’ Egyház, * mint ’ jegyesed * fényesen ékessé teszi magát * az isteni vízzel és véreddel, Ige, *’ és a kereszt dicsőségét zengi.
Elővers: Isten a mi Királyunk öröktől fogva, szabadulást szerzett a föld közepette.
Boruljunk le ’ fölmagasztalásakor * a lándzsa és ’ a szent kereszt, * a szögek és a többi eszköz előtt, * melyekkel Krisztus *’ életadó testét fölfeszítették!
Dicsőség... most és.... ugyanarra
Jertek, ’ csókoljuk * mindnyájan ’ örömmel * az üdvösséget hozó fát, * melyen megfeszítették *’ Krisztust, a váltságot!
Tropár 1. hang
Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel örizd meg a te népedet! 


